
РЕПУБЛИКА БЪЛГАРИЯ


Министерство на околната среда и водите

Регионална инспекция по околната среда и водите - Монтана

Д О К Л А Д
за извършена комплексна проверка на обект: Винарска изба „Магура” с. Рабиша към „Магура” АД, гр. София на основание Заповед № РД-061/04.04.2014 г. на Директора на РИОСВ – Монтана
Извършената на 09.04.2014 г. комплексна проверка от експерти на РИОСВ –Монтана е с цел установяване съответствието на дейността на обекта с нормативните изисквания по опазване на околната среда и съгласно утвърдения за 2014 г. План за контролна дейност. 
Във винарска изба се произвеждат червени, бели и естествено пенливи вина и дестилация за ракия. Производствената дейност включва следните технологични дейности: преработка на грозде, алкохолна ферментация, обработка и стабилизиране на вина, бутилиране в периода август – декември. Бутилиране на вино се осъществява през цялата година. Извършва се и дестилация на дестилати за производство на високоалкохолни напитки веднъж годишно в периода ноември – декември.
При производствената дейност по технология за поддържане на температурата при алкохолната ферментация и при обработката и стабилизирането на вина се използват две хладилни инсталации с хладилен агент флуорирани парникови газове. Досиетата на същите се съхранява в централния офис на фирмата и в тази връзка не са представени при проверката. Предвид това и разпоредбите на Наредбата за установяване на мерки по прилагане на Регламент (ЕО) № 842/2006г. относно някои флуорирани парникови газове, е дадено предписание за представяне в Инспекцията на досиета на системите за двете хладилни инсталации, съдържащи информация за наименование на оборудването- фабричен номер, описание на инсталацията, вида на веществото (хладилния аген – съгласно промишления номенклатурен стандарт) и общото му количество в килограми, както и да се представи копие от документа за правоспособност на лицето, поддържащо системите.
На обекта едиственият източник на емисии в атмосферата е изходящия газоход на водогреен котел с мощност 110 kW и тъй като е с мощност под 0,5 MW не подлежи на емисионен котрол предвид изискванията на чл. 21 на Наредба № 1 за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии.
Винарската изба се водоснабдява за питейно битови и производствени нужди чрез водопреносната мрежа на база сключен договор с „В и К” ЕООД, гр. Видин. Отпадъчните води от обекта смесен поток битово фекални и производствени отпадъчни води се заустват в сухо дере въз основа на Разрешително, издадено то Басейнова дирекция за управление на водите „Дунавски район” гр. Плевен. При проверката е представен докладът по отношение изпълнение на условията в разрешителното, който с придружително писмо с изх. №12/31.03.2014 г. е изпратен на БДУВДР- Плевен и на РИОСВ- Монтана в изпълнение на разпоредбите на чл. 48, ал. 1, т. 12 от Закона за водите и даденото в протокол за проверка на РИОСВ- Монтана предписание при предходна проверка.

